text: RESPOSTA ALS EFECTES DE L'ERUPCIÓ DEL VOLCÀ FUEGO A GUATEMALA | Fons Català de Cooperació al Desenvolupament
  Resposta als efectes de lerupcio del volca fuego guatemala
  RESPOSTA ALS EFECTES DE L'ERUPCIÓ DEL VOLCÀ FUEGO A GUATEMALA
  L'erupció del volcà Fuego a Guatemala deixa al menys 69 persones mortes, però les xifres no són definitives ja que encara resta pendent la revisió de moltes zones afectades. El nombre de desapareguts encara no s'ha pogut determinar, però les xifres es preveuen dramàtiques. Tampoc no hi ha xifres del nombre de refugiats, tot i que els refugis activats estan saturats. Segons dades de la CONRED-Coordinadora Nacional per a la Reducció de Desastres es reporten 653 persones ateses en refugis d'Escuintla i Sacatepéquez. Hi ha 3.100 persones evacuades a zones més segures i 1,7 milions de persones afectades per l'erupció volcànica.
  La catàstrofe ha assolat el sud del país, on tres comunitats han desaparegut sota tones de cendres. El volcà Fuego, localitzat a 40 km al sud-oest de la capital, va fer erupció el 3 de juny, tot llançant fluxos piroclàstics, lava i cendres (fins a 10 km) que han afectat diferents zones dels departaments de Chimaltenango, Sacatepéquez i Escuintla al sud del país. L'Institut de Sismologia, Vulcanologia, Metereologia i Hidrologia (INSIVUMEH) ha informat que des del 4 de juny es dona per finalitzada l'erupció, tot i que encara cauen cendres en un radi de 20 km del cràter. Aquest Centre ha indicat que cal estar en alerta per a una possible nova erupció. Veus d'aquest Institut informen que, tot i que encara no s'han pogut quantificar els danys materials causats per la catàstrofe, es calcula que hi haurà una crisi de seguretat alimentària provocada per la pèrdua de les collites de blat de moro i cafè, que han quedat reduïdes a cendres en un radi de 5 km al voltant del volcà.